b'\n_START_ARTICLE_\nIran\n_START_SECTION_\nHidrografia\n_START_PARAGRAPH_\nAl pa\xc3\xads no hi ha grans rius; dels petits rius i rierols, \xc3\xbanicament \xc3\xa9s navegable  el Karun, de 830 kil\xc3\xb2metres de longitud, on barques preparades per a navegar en rius poc profunds poden navegar de Khorramshahr a Ahvaz (una dist\xc3\xa0ncia d\'uns 180 kil\xc3\xb2metres)._NEWLINE_Els principals rius de l\'Iran s\xc3\xb3n el Sefid-Rud, el ja anomenat Karun i el Hilmend._NEWLINE_Hi ha un llac salat permanent, l\'Urmia, amb un contingut sal\xc3\xad tan elevat que no permet la vida dels peixos i de la majoria de les formes de vida acu\xc3\xa0tiques. Tamb\xc3\xa9 hi ha diversos llacs salats situats a la frontera Iran-Afganistan, a la prov\xc3\xadncia de Balutxistan Occidental.\n_START_SECTION_\nDivisi\xc3\xb3 administrativa\n_START_PARAGRAPH_\nL\'Iran est\xc3\xa0 dividit en trenta prov\xc3\xadncies (ost\xc4\x81n), cada un governat per un governador (\xd8\xa7\xd8\xb3\xd8\xaa\xd8\xa7\xd9\x86\xd8\xaf\xd8\xa7\xd8\xb1, ost\xc4\x81nd\xc4\x81r). Les prov\xc3\xadncies es divideixen en comtats (shahrest\xc4\x81n), i se subdivideixen en districtes (bakhsh) i subdistrictes (dehest\xc4\x81n)._NEWLINE_L\'Iran t\xc3\xa9 una de les taxes m\xc3\xa9s altes de creixement urb\xc3\xa0 en el m\xc3\xb3n. De 1950 a 2002, la proporci\xc3\xb3 de poblaci\xc3\xb3 urbana va augmentar del 27% al 60%. _NEWLINE_Les Nacions Unides prediuen que, el 2030, el 80% de la poblaci\xc3\xb3 hi ser\xc3\xa0 urbana._NEWLINE_La majoria dels immigrants interns s\'han assentat prop de les ciutats de Teheran, Isfahan, Ahvaz i Qom. Les poblacions enumerades s\xc3\xb3n del 2006/07 (1385 AP) del cens. Teheran, amb una poblaci\xc3\xb3 de 7.705.036, \xc3\xa9s la ciutat m\xc3\xa9s gran de l\'Iran, i la Capital. Teheran \xc3\xa9s la llar de prop de l\'11% de la poblaci\xc3\xb3 del pa\xc3\xads. Teheran, igual que moltes grans ciutats, pateix de greu contaminaci\xc3\xb3 atmosf\xc3\xa8rica. I \xc3\xa9s el centre de totes les comunicacions i transports del pa\xc3\xads._NEWLINE_Mashhad, amb una poblaci\xc3\xb3 de 2.410.800 milions, \xc3\xa9s la segona ciutat m\xc3\xa9s gran de l\'Iran i el centre de la prov\xc3\xadncia de Razavi Khorasan. Mashhad \xc3\xa9s una de les ciutats m\xc3\xa9s sagrades del m\xc3\xb3n pels xi\xc3\xaftes, amb el Santuari de l\'Imam Reza. \xc3\x89s el centre del turisme a l\'Iran i entre 15 i 20 milions de pelegrins van al santuari cada any_NEWLINE_Una altra ciutat iraniana important \xc3\xa9s Isfahan (amb una poblaci\xc3\xb3 d\'1.583.609 habitants), que \xc3\xa9s la capital de la Prov\xc3\xadncia d\'Isfahan. La Pla\xc3\xa7a de Naghsh-i Jahan d\'Isfahan ha estat designada per la UNESCO com a Patrimoni de la Humanitat. La ciutat cont\xc3\xa9 una \xc3\xa0mplia varietat d\'elements arquitect\xc3\xb2nics isl\xc3\xa0mics, que van des del segle\xc2\xa0xi fins al segle\xc2\xa0xix. El creixement de la zona dels afores de la ciutat ha convertit Isfahan en la segona \xc3\xa0rea metropolitana m\xc3\xa9s poblada (3.430.353)._NEWLINE_La quarta ciutat m\xc3\xa9s gran de l\'Iran \xc3\xa9s Tabriz (poblaci\xc3\xb3 d\'1.378.935 hab.), la capital de l\'Azerbaidjan Oriental, que \xc3\xa9s tamb\xc3\xa9 la segona ciutat industrial de l\'Iran despr\xc3\xa9s de Teheran. Tabriz havia estat la segona ciutat m\xc3\xa9s gran a l\'Iran fins al final de 1960 i una de les seves capitals i l\'antiga resid\xc3\xa8ncia del pr\xc3\xadncep de la corona en el marc de la dinastia qajar. La ciutat ha demostrat ser extremadament influent en la hist\xc3\xb2ria recent del pa\xc3\xads._NEWLINE_La cinquena ciutat m\xc3\xa9s gran \xc3\xa9s Karaj (poblaci\xc3\xb3 d\'1.377.450 hab.), ubicat a la prov\xc3\xadncia de Teheran i situat a 20\xc2\xa0km a l\'oest de la capital, als peus de les Muntanyes Alborz; actualment per\xc3\xb2, la ciutat s\'est\xc3\xa0 convertint en una extensi\xc3\xb3 de la metr\xc3\xb2polis de Teheran.\n_START_SECTION_\nDemografia\n_START_PARAGRAPH_\nL\'Iran t\xc3\xa9 m\xc3\xa9s de 70 milions d\'habitants i actualment s\'estan duent a terme pol\xc3\xadtiques de control de natalitat. El creixement urb\xc3\xa0 durant el segle\xc2\xa0xx \xc3\xa9s paral\xc2\xb7lel al de la majoria de pa\xc3\xafsos. La taxa d\'alfabetisme \xc3\xa9s del 80%. Compta amb m\xc3\xa9s de 80 \xc3\xa8tnies. La majoria d\'iranians s\xc3\xb3n musulmans: un 89% xi\xc3\xaftes (la religi\xc3\xb3 oficial de l\'estat) i un 9% sunnites. Entre les religions minorit\xc3\xa0ries destaquen la fe bah\xc3\xa0\'\xc3\xad (actualment perseguida), el zoroastrisme, el judaisme i el cristianisme._NEWLINE_El pa\xc3\xads acull refugiats de pa\xc3\xafsos propers en conflicte, com Afganistan o Iraq. Per altra banda, part de la seva poblaci\xc3\xb3 emigra cap a pa\xc3\xafsos del Golf P\xc3\xa8rsic o Occident (sobretot de classes benestants).\n_START_SECTION_\nEducaci\xc3\xb3\n_START_PARAGRAPH_\nEl sistema educatiu irani\xc3\xa0 est\xc3\xa0 altament centralitzat i est\xc3\xa0 dividit en l\'Educaci\xc3\xb3 K-12 i l\'Educaci\xc3\xb3 terci\xc3\xa0ria. La K-12 est\xc3\xa0 supervisada pel Ministeri d\'Educaci\xc3\xb3 i la supervisi\xc3\xb3 de l\'educaci\xc3\xb3 terci\xc3\xa0ria recau en el Ministeri de Ci\xc3\xa8ncia i Tecnologia._NEWLINE_L\'Educaci\xc3\xb3 Prim\xc3\xa0ria (Dabestan) comen\xc3\xa7a als 6 anys, i t\xc3\xa9 una durada de 5 anys. L\'Educaci\xc3\xb3 Secund\xc3\xa0ria, tamb\xc3\xa9 coneguda com a cicle d\'orientaci\xc3\xb3 (Rahnamayi), va des del 6\xc3\xa8 curs fins al 8\xc3\xa8. L\'Educaci\xc3\xb3 terci\xc3\xa0ria (Dabirestan), en qu\xc3\xa8 els tres \xc3\xbaltims anys no s\xc3\xb3n obligatoris, est\xc3\xa0 dividida entre teorica, vocacional/t\xc3\xa8cnica i manual, i cada programa t\xc3\xa9 les seves pr\xc3\xb2pies especialitats_NEWLINE_Les Universitats, els instituts de tecnologia, les escoles de medicina i les escoles de la comunitat, proporcionen l\'educaci\xc3\xb3 superior. El requisit per entrar a l\'educaci\xc3\xb3 superior \xc3\xa9s comptar amb un Batxillerat, i finalment passar l\'examen d\'acc\xc3\xa9s a la Universitat Nacional (Konkoor). L\'educaci\xc3\xb3 superior \xc3\xa9s dividida en diferents nivells de t\xc3\xadtols: Fogh-i-Diplom K\xc4\x81rd\xc4\x81ni (despr\xc3\xa9s de 2 anys d\'educaci\xc3\xb3 superior), el K\xc4\x81rshen\xc4\x81si (tamb\xc3\xa9 conegut sota el nom de "llicenciatura") es lliura despr\xc3\xa9s de 4 anys d\'educaci\xc3\xb3 superior. El K\xc4\x81rshen\xc4\x81si-ye Arshad es lliura despr\xc3\xa9s de 2 anys m\xc3\xa9s d\'estudi (M\xc3\xa0ster). Despr\xc3\xa9s de tot aix\xc3\xb2, un altre examen permet els candidats assolir un programa de doctorat (Doctorat)\n_START_SECTION_\nEsports\n_START_PARAGRAPH_\nAmb dos ter\xc3\xa7os de la poblaci\xc3\xb3 de l\'Iran per sota dels 25 anys, molts esports es practiquen a l\'Iran, tant tradicionals com moderns. Iran \xc3\xa9s el bressol del Polo i del Varzesh-e Pahlavani. La lluita lliure ha estat tradicionalment considerada com l\'esport de nacional de l\'Iran, per\xc3\xb2 avui en dia, l\'esport m\xc3\xa9s popular a l\'Iran \xc3\xa9s el Futbol amb l\'equip nacional havent arribat tres vegades al torneig final de la Copa del M\xc3\xb3n, i havent guanyat la Copa d\'\xc3\x80sia en tres ocasions._NEWLINE_El 1974, l\'Iran es va convertir en el primer pa\xc3\xads de l\'Orient Mitj\xc3\xa0 en acollir els Jocs Asi\xc3\xa0tics. Iran \xc3\xa9s la llar de diverses estacions d\'esqu\xc3\xad amb el cinqu\xc3\xa8 complex m\xc3\xa9s alt del m\xc3\xb3n (a 3.730 m), i situat a nom\xc3\xa9s quinze minuts de Teheran._NEWLINE_Sent un pa\xc3\xads muntany\xc3\xb3s, l\'Iran \xc3\xa9s un lloc molt bo per practicar el senderisme, escalada en roca i el muntanyisme.\n_START_SECTION_\nPrehist\xc3\xb2ria\n_START_PARAGRAPH_\nIran presenta vestigis d\'ocupaci\xc3\xb3 humana i restes culturals pertanyents a gaireb\xc3\xa9 tota l\'edat de pedra. Durant el neol\xc3\xadtic es va desenvolupar un proc\xc3\xa9s de sedentaritzaci\xc3\xb3, producci\xc3\xb3 estable d\'aliments i establiment de rutes d\'intercanvi de curta dist\xc3\xa0ncia.\n_START_SECTION_\nProtohist\xc3\xb2ria\n_START_PARAGRAPH_\nL\'edat del Coure, caracteritzada per l\'aparici\xc3\xb3 d\'elements de coure i cer\xc3\xa0mica pintada a Susiana (sud-oest de l\'Iran) i a Sialk (centre-oest), s\'est\xc3\xa9n al llarg del IV mil\xc2\xb7lenni aC, i s\'hi han trobat restes arqueol\xc3\xb2giques com la cer\xc3\xa0mica amb formes animals o abstractes de gran qualitat, algunes de les quals tenien aparent un \xc3\xbas ritual. Les rutes comercials guanyen en extensi\xc3\xb3 i comencen a sorgir assentaments urbans, en un proc\xc3\xa9s regional que es desenvolupa entre Anat\xc3\xb2lia, Mesopot\xc3\xa0mia, el complex arqueol\xc3\xb2gic de Bactriana-Margiana i la civilitzaci\xc3\xb3 de la vall de l\'Indus.\n_START_SECTION_\nAntiguitat\n_START_PARAGRAPH_\nAl comen\xc3\xa7ament del III mil\xc2\xb7lenni aC apareix a Susa una forma d\'escriptura, possiblement derivada del sistema sumeri per a representar la llengua elamita, i l\'imperi elamita sorgeix com el nou poder del sud-oest de l\'Iran, en compet\xc3\xa8ncia amb els imperis ve\xc3\xafns de Babil\xc3\xb2nia i Ass\xc3\xadria. L\'economia elamita es basava principalment en el comer\xc3\xa7, i la seva llarga tradici\xc3\xb3 administrativa s\'evidencia per la quantitat de tauletes i registres conservats._NEWLINE_Durant el II mil\xc2\xb7lenni aC arriben a l\'altipl\xc3\xa0 de l\'Iran diverses onades de pobles iranians, provinents de l\'\xc3\x80sia Central. Aquests pobles parlaven una varietat de dialectes del persa antic, una de les lleng\xc3\xbces iranianes pertanyent a la fam\xc3\xadlia de lleng\xc3\xbces indoeuropees, emparentades amb l\'av\xc3\xa8stic (irani\xc3\xa0 antic oriental) i el s\xc3\xa0nscrit v\xc3\xa8dic._NEWLINE_A mitjan segle\xc2\xa0vii\xc2\xa0aC, grups de tribus iranianes identificades com els medes, establerts al nord i nord-oest de l\'Iran, es deslliuren del jou assiri, establint el seu poder sobre la regi\xc3\xb3. A la fi del mateix segle, els medes i els babilonis acaben amb el poder assiri, prenent N\xc3\xadnive el 612 aC. D\'aquest mateix per\xc3\xadode s\xc3\xb3n les fonts que esmenten Cir I, rei d\'Anshan._NEWLINE_A mitjans del segle\xc2\xa0vi\xc2\xa0aC, Cir II el Gran, rei d\'Anshan, conquereix M\xc3\xa8dia, el Regne d\'Elam, Brega, Babil\xc3\xb2nia i est\xc3\xa9n el seu poder des de l\'Iran Oriental fins al mar Mediterrani. El seu fill, Cambises II, conquereix Palestina i Egipte. Darios I es va apoderar del tron de P\xc3\xa8rsia i va proclamar la seva pertinen\xc3\xa7a a la fam\xc3\xadlia aquem\xc3\xa8nida a la Inscripci\xc3\xb3 de Behistun. Darios ide\xc3\xa0 (o va completar) l\'organitzaci\xc3\xb3 de l\'administraci\xc3\xb3 imperial, reorganitzant les satrapies de Cir i Cambises, i canviant les pol\xc3\xadtiques impositives, militars i administratives de l\'imperi._NEWLINE_Durant el primer ter\xc3\xa7 del segle\xc2\xa0v\xc2\xa0aC, perses i grecs van competir pel domini sobre les ciutats gregues d\'\xc3\x80sia Menor, les costes del Mediterrani i el control dels ports comercials, aix\xc3\xad com l\'acc\xc3\xa9s al blat de les costes del mar Negre. Els anys 490 aC-480 aC van estar marcats pels conflictes fronterers coneguts com a Guerres m\xc3\xa8diques, que van comen\xc3\xa7ar amb les revoltes j\xc3\xb2nies i van incloure la crema d\'Atenes pels perses, en repres\xc3\xa0lia per la destrucci\xc3\xb3 de Sardes durant els aixecaments de principis d\'aquest mateix segle._NEWLINE_Despr\xc3\xa9s dels fracassos militars de la Segona guerra m\xc3\xa8dica, els aquem\xc3\xa8nides van aturar la seva expansi\xc3\xb3 i van perdre alguns territoris, mentre que els aixecaments i rebel\xc2\xb7lions se succe\xc3\xafen per tot l\'imperi._NEWLINE_Alexandre el Gran va envair i va conquerir l\'imperi aquem\xc3\xa8nida des de l\'any 334 aC fins al 323 aC (any de la seva mort). Alexandre adopt\xc3\xa0 costums orientals establint-se a Babil\xc3\xb2nia despr\xc3\xa9s de consolidar la seva conquesta en el territori que s\'est\xc3\xa9n entre Egipte i el riu Indus. A la seva mort, els successors o di\xc3\xa0docs es van repartir els seus territoris, i l\'Iran va passar a formar part de l\'imperi sel\xc3\xa8ucida._NEWLINE_Una altra dinastia iraniana d\'origen septentrional, la dels parnis, va donar origen a l\'imperi part, que durant el segle\xc2\xa0i\xc2\xa0aC va funcionar com a intermediari entre l\'antiga Roma i l\'antiga Xina, i va lliurar una gran quantitat de batalles contra l\'Imperi Rom\xc3\xa0._NEWLINE_L\'any 226 sorgeix a P\xc3\xa8rsia l\'imperi sass\xc3\xa0nida, que intenta redonar a l\'Iran la gl\xc3\xb2ria dels aquem\xc3\xa8nides. L\'\xc3\xbaltim xa, Yezdegerd III, va ser derrotat pels \xc3\xa0rabs al segle\xc2\xa0vii, seguits pels turcs selj\xc3\xbacides, els mongols i Tamerl\xc3\xa0.\n_START_SECTION_\nHist\xc3\xb2ria moderna i contempor\xc3\xa0nia\n_START_PARAGRAPH_\nEl segle\xc2\xa0xvi va ser el de la independ\xc3\xa8ncia amb la dinastia saf\xc3\xa0vida i seg\xc3\xbcents que es van atorgar el t\xc3\xadtol de xa. Mahmud Hotaki conquereix Iran el 1722 establint la dinastia dels Hotaki despr\xc3\xa9s de la batalla de Gulnabad. Despr\xc3\xa9s de l\'assassinat de Nadir Shah el 1747, els saf\xc3\xa0vides tornaren a dominar el pa\xc3\xads fins al 1760, quan Karim Khan es va sentir prou fort com prendre el poder nominal del pa\xc3\xads, posant fi a la dinastia Saf\xc3\xa1vida i establint la dinastia afx\xc3\xa0rida._NEWLINE_Al segle\xc2\xa0xix, P\xc3\xa8rsia va iniciar sota la pressi\xc3\xb3 de R\xc3\xbassia i el Regne Unit un proc\xc3\xa9s de modernitzaci\xc3\xb3. A final del segle\xc2\xa0xix s\'inici\xc3\xa0 un moviment constitucionalista que pretenia aturar el despotisme i excessos dels Xas de la dinastia Qajar. Durant la Segona Guerra Mundial va ser ocupada per ambdues pot\xc3\xa8ncies i es va celebrar la confer\xc3\xa8ncia de Teheran. El 1953, el primer ministre Mohammad Mosaddeq, va ser expulsat del poder en intentar nacionalitzar els recursos petrol\xc3\xadfers, en una operaci\xc3\xb3 orquestrada per brit\xc3\xa0nics i nord-americans. El xa Mohammad Reza Pahlavi va incrementar els seus poders dictatorials amb el suport dels Estats Units, que el consideraven l\'aliat m\xc3\xa9s important de la zona. L\'any 1979 el descontentament de la poblaci\xc3\xb3 va provocar la revoluci\xc3\xb3 isl\xc3\xa0mica que va durar prop d\'un any i que va desembocar en l\'exili del xa i la instauraci\xc3\xb3 de rep\xc3\xbablica isl\xc3\xa0mica amb Ruhollah Khomeini com a m\xc3\xa0xim dirigent._NEWLINE_El 1980 es va iniciar la guerra Iran-Iraq que finalitzaria el 1988._NEWLINE_Despr\xc3\xa9s de la mort de Khomeini l\'any 1989 el va succeir Ali Khamenei com a cap d\'Estat, quedant la prefectura del govern oberta a unes eleccions cada quatre anys, en les quals s\'ha manifestat una pugna entre el sector reformista liderat per Muhammad Khatami i el sector conservador._NEWLINE_L\'Iran \xc3\xa9s una rep\xc3\xbablica isl\xc3\xa0mica constitucional, el seu sistema pol\xc3\xadtic est\xc3\xa0 establert en la llei fonamental de 1979. L\'Iran t\xc3\xa9 diverses entitats governamentals amb interconnexions complexes. Algunes d\'aquestes entitats s\xc3\xb3n escollides de forma democr\xc3\xa0tica i d\'altres ho s\xc3\xb3n segons les seves inclinacions religioses.'